Explicaţii privind modalitatea de desfiinţare a unui post

Pentru a se putea desfiinţa un post este necesar să fie scos din statul de funcţii şi din organigramă (care de regulă este anexă la Regulamentul de Organizare şi Funcţionare al Societăţii). 

Scoaterea unui post din organigramă şi statul de funcţii trebuie să urmeze procedura de modificare a acestora stabilită in actele constitutive ale organizaţiei. De regulă se face o hotărâre a adunării generale a asociaţilor / acţionarilor sau, dacă atribuţiile sunt date administratorului / directorului general, acesta trebuie să emită o decizie de modificare a organigramei şi statului de funcţii.

Acest post nu trebuie să fie prevăzut nici în actele constitutive ale societăţii. Dacă este prevăzut în cadrul acestor acte, trebuie urmată procedura de modificare a acestora din urmă.

Dupa scoaterea postului din organigramă ţi statul de funcţii, urmează decizia de concediere individuală / colectivă ca urmare a desfiinţării postului, în conformitate cu art. 65 Codul Muncii Republicat. A se vedea modelul "Decizia de concediere individuală prin desfiinţarea locului de muncă" din pachet.

Conform art. 67 CM, Salariaţii concediaţi pentru motive care nu ţin de persoana lor beneficiază de măsuri active de combatere a somajului şi pot beneficia de compensaţii în condiţiile prevăzute de lege şi de contractul colectiv de muncă aplicabil.

